Viranomaiset pitävät metanolimyrkytyksiä turhina kuolemina.

Metanolipitoiset tuotteet aiheuttavat nykyään kymmenkunta kuolemaa vuodessa. JANNE NOUSIAINEN

Suomessa on kuollut yli 400 ihmistä metanolimyrkytykseen sen jälkeen, kun Suomi liittyi EU:hun vuonna 1995, kertoo Ilta-Sanomat.

Ennen EU-jäsenyyttä metanolimyrkytykseen kuoli muutama ihminen vuodessa, koska metanolituotteiden, kuten tuulilasinpesunesteiden myynti oli tarkkaan rajoitettua.

Jäsenyysneuvotteluissa Suomi yritti saada poikkeusluvan rajoittaa metanolin myyntiä, mutta komissio ja puheenjohtajamaana tuolloin toiminut Kreikka eivät uskoneet, että joku joisi metanolia Suomessa.

– Uhkaa ei pidetty todellisena ja Suomi ei saanut vaatimuksiaan läpi, sosiaali- ja terveysministeriön hallitusneuvos Ismo Tuominen sanoi Ilta-Sanomille.

Vuosina 1995–2011 metanoliin kuoli 431 ihmistä. Niistä 389 kuolemantapausta olisi viranomaisten arvion mukaan ollut vältettävissä, jos metanolia ei olisi saanut ostaa vapaasti.

Vuonna 2011 metanolituotteet siirrettiin myytäviksi lukkojen takaa, minkä jälkeen kuolemantapauksia on ollut kymmenkunta vuosittain.

Juttua muokattu klo 9.50: Kuva vaihdettu. Kuvassa aiemmin ollut Lasol-merkkinen lasinpesuneste ei sisällä myrkyllistä metanolia.

Lähde: Ilta-Sanomat